আণ্ডা-আলুর ডালে ‘ভুরকা ভাত’ হল পীরগঞ্জে!
রংপুরের পীরগঞ্জ উপজেলার কুমেদপুর ইউনিয়নে প্রায় ২ হাজার মানুষ স্থানীয় রীতি অনুযায়ী ‘ভুরকা ভাত’ (বনভোজন) খেয়েছে।







মঙ্গলবার রাতে উপজেলার কুমেদপুর কাদেরিয়া ফাজিল মাদ্রাসার বিশাল মাঠে ‘এসো উন্নত সমাজ গড়ি সমবায় সমিতি’র আয়োজনে অনুষ্ঠানটি হয়েছে।




জানা গেছে, পীরগঞ্জের গ্রামাঞ্চলের মানুষ বনভোজনকে স্থানীয় ভাষায় ‘ভুরকা ভাত’ বলে থাকে। ফসলের মাঠে চুলা খুড়ে সামিয়ানা সাটিয়ে ‘ভুরকাভাত’ অনুষ্ঠান অনেক পুরনো স্মৃতি। কালের আবর্তে এখন তা হারিয়ে যেতে বসেছে।
অতীতকে স্মরণে এবং আগামী প্রজন্মের মাঝে এ সংস্কৃতি বাঁচিয়ে রাখতেই ভুরকা ভাতের আয়োজন করা হয়। এতে প্রায় ২ হাজার পুরুষ মানুষ ১০ টাকা করে চাঁদা দিয়ে ডিম, আলুর ডাল এবং সাদা ভাত খায়। অনুষ্ঠানে প্রায় দেড় লাখ টাকা খরচ হয়।
কুমেদপুর ইউনিয়ন আওয়ামী লীগের সভাপতি সাংবাদিক আমিনুল ইসলাম ওই অনুষ্ঠানের টাকার ঘাটতি পূরণসহ সার্বিক সহযোগিতা করেন।
মজার ব্যাপার হল, আগে কলার পাতা বা কলাগাছের ছাল (পইট্যা) দিয়ে প্লেট তৈরি করে তাতে ভুরকা ভাত খাওয়া হতো। কিন্তু এবারের অনুষ্ঠানে প্লাস্টিকের প্লেট ব্যবহার করা হয়েছে।
এ ব্যাপারে জব্বার মিয়া, নওয়াব আলী, সাদেকুল, মাজহারুল, সুমন মিয়া বলেন, আণ্ডা-আলুর ডাল দিয়া অনেকদিন হল এ রকম ভুরকা ভাত খাই না। একসঙ্গে অনেকগুলা মানুষ ভাত খেলাম। খুব মজা লাগল।
ইউনিয়ন আওয়ামী লীগের সভাপতি আমিনুল ইসলাম বলেন, পুরাতন দিনের এ অনুষ্ঠান আয়োজনে সহযোগিতা করতে পেরে নিজেকে ভাল লাগছে। এটি স্থানীয় সংস্কৃতি। এমন সংস্কৃতি আগামী প্রজন্মের জন্য জিইয়ে রাখা উচিত। গ্রামবাসীও খুব মজা পেয়েছে।

রংপুরের পীরগঞ্জ উপজেলার কুমেদপুর ইউনিয়নে প্রায় ২ হাজার মানুষ স্থানীয় রীতি অনুযায়ী ‘ভুরকা ভাত’ (বনভোজন) খেয়েছে।